S'ajorna l'inici del curs escolar al CEIP Benjamín Benlloch i CEIP Fèlix Rodríguez de la Fuente per retard en les obres
03 de setembre de 2024

· La tornada a les classes es posposa per a garantir la seguretat de l'alumnat

Manises, 3 de setembre de 2024.- Les obres de millora del ‘pla Edificant’ al Centre d'Educació Infantil i Primària (CEIP) Benjamín Benlloch i al CEIP Félix Rodríguez de la Fuente que van iniciar durant el mes de març continuen avançant, però, desafortunadament, amb retard. Per tant, per a garantir la seguretat de l'alumnat, i després de rebre hui l'autorització per part de la Direcció General de Centres Docents de la Conselleria d'Educació, Universitats i Ocupació, es retardarà l'inici del curs escolar.

La falta de subministraments i diverses modificacions imprevistes en el projecte inicial ha suposat una situació sobrevinguda que ha provocat el retard de les obres, a la qual cosa s'ha sumat la dilació burocràtica del període estival.

Després de valorar la situació en la qual es troben els col·legis mitjançant visites a les obres i informes de l'empresa constructora, i després d'haver barallat les diferents alternatives, la Direcció Territorial d'Educació i l'Ajuntament de Manises, informant a la direcció dels centres afectats, han decidit posposar l'inici de curs, considerant esta solució la que millor permet una tornada a les aules amb totes les garanties de seguretat i higiene, prioritzant el benestar i la integritat de l'estudiantat.

D'esta manera, en lloc del dilluns 9 de setembre, el dia d'inici al CEIP Benjamín Benlloch serà el dijous 12 de setembre i al CEIP Fèlix Rodríguez de la Fuente, el dimecres 18 de setembre, dates a partir de les quals es compatibilitzaran els treballs fins a la seua prompta finalització amb el funcionament de les classes, sense suposar un perjuí per a la comunitat educativa.

L'Ajuntament de Manises reforçarà l'equip de la brigada municipal i el personal de neteja per a la posada a punt, així com ha treballat en l'oferta d'una alternativa educativa gratuïta per als dies que romanen tancats els centres amb l'objectiu de facilitar la conciliació familiar. En breu es posarà a disposició de les famílies tota la informació relativa a aquesta alternativa.

Les famílies han sigut informades de la situació mitjançant els mecanismes interns dels mateixos centres docents, els qui a més han convocat consells escolars per a ampliar informació i aclarir dubtes.